Mo lekgetlhong le lengwe, fa re ne re rera ka ntlo le ntlo kwa Porto, re ne ra kopana le monna yo o neng a batla go re laletsa gore re tsene mo ntlong. Kgaitsadi yo ke neng ke tsamaya le ene o ne a dumela a sa okaoke, mme go ne go se na se ke neng nka se dira fa e se gore ke tsene le ene. Ke ne ka tshosiwa ke go bona senepe sa mongwe a apere seaparo sa bosole mo phasitšhing. Re ne re tlile go dira jang jaanong? Mong wa ntlo o ne a re kopa gore re nne fa fatshe mme a mpotsa jaana: “A o ne o ka letla morwao gore a direle mo bosoleng fa a ne a ka bilediwa go dira jalo?” E ne e le boemo jo bo thata. Ke ne ka araba jaana ke wetse dibete ke sena go rapela ka tidimalo: “Ga ke na bana, mme ke tlhomamisegile gore fa ke ne nka go botsa potso e e ntseng jalo ya go akanyetsa o ne o tla nkaraba ka tsela e e tshwanang.” O ne a didimala. Ka jalo ka tswelela ka re: “Fa o ne o ka mpotsa gore go ntse jang go tlhokafalelwa ke kgaitsadiake kgotsa rre, nka araba ka gonne kgaitsadiake le rre ba tlhokafetse.” Matlho a me a ne a tlala dikeledi fa ke ne ke bua, mme ke ne ka lemoga gore le ene o ne a sekile dikeledi. O ne a tlhalosa gore mosadi wa gagwe o tlhokafetse bosheng. O ne a reetsa ka kelotlhoko fa ke ne ke tlhalosa tsholofelo ya tsogo. Go tswa foo re ne ra mo sadisa sentle ka maitseo mme ra tsamaya re bolokesegile, re tlogela kgang mo diatleng tsa ga Jehofa.